AlexejDobrolubov/national_council_slovak_2010 huggingface dataset:
94. schôdza NR SR - 3.deň - B. popoludní
Dátum: 2023-06-15
Poslanec: Kuffa, Filip (-)
Druh vystúpenia: Vystúpenie s faktickou poznámkou

103. Keď už si, Milan Kuriak, začal tým vtáčím ostrovom, nestihol si to dokončiť. Vieš, čo je zdrojom vtáčej chrípky na Orave teraz, čo vydali zákazy? Vtáčí ostrov na Oravskej priehrade, aby sme boli úplne konkrétni. Teraz som tam bol, v Námestove mi to hovorili. Dochnú tam čajky, kapú tam čajky a doplácajú na to miestni chovatelia, na tú ochranársku megalomániu, čo sa tam zaviedla na Oravskej priehrade. Hovoria, že však my tu nič nemáme, že my tu jak podnikatelia nevieme fungovať, chceme člny, chceme móla a ja keď tu dám mólo, keď to má viac jak tisíc kíl, teda jak jednu tonu, hovoria, musím takú už kopu papierov, tridsaťpäť povolení všade. Každý nám tu vraví o mäkkom turizme, hovorím, nech si to idú vyskúšať tí úradníci, že čo to je. Spomenul tu aj predseda výboru 10-percentný bezzásah alebo 10-percentnú divočinu. Desaťpercentný bezzásah v lesoch. Však my sme tu toto volebné obdobie mali petíciu, Lesoochranárske združenie VLK a Juraj Lukáč to tu dával. Neprijali sme to. Čiže ta vôľa tu vôbec neni dneska, čo tu sa my bavíme zase o ďalších územiach, že sa tu idú vyhlasovať. Už sme to raz dali najavo, že tu priestor na takéto megalomanské projekty nie je. A mimochodom, práve VLK v roku 2016 stojí za týmto infringementom. Čo robil vtedy Sólymos? Ja to zopakujem. On mal ísť na Európsku komisiu. Nie, namiesto toho sa tu fotili. Budaj sa tu s nimi fotil (povedané so smiechom), veľký transparent sa postavil, fotili sa. Keď nám Európska únia raz udelí pokutu za infringement za hlucháňa, všetci ľudia sa môžte poďakovať Sólymosovi, Budajovi a Chrenkovi! Áno, to sú tí ľudia, ktorí budú zodpovední za to, keď my tu dostaneme pokutu a nejaké penále za hlucháňa! Za nejaký infringement, za rozsudok, ktorý tuná dneska je. Im sa môžte potom poďakovať. A že vláda odborníkov? Viete, to je také smiešne. Keď sme tu mali návrh zákona, práve pani podpredsedníčka tu začala kvíliť, jááj, hrozí nám tu 815 miliónov z plánu obnovy , tento návrh zákona. Nič ten zákon také neprejednával, absolútne sa toho nedotýkal. Toto sú tí odborníci! Proste hoaxy šíriť. Vy by ste prví stroskotali na tých hoaxoch, prvých by vás zatvárali a blokovali.
94. schôdza NR SR - 3.deň - B. popoludní
Dátum: 2023-06-15
Poslanec: Kuffa, Filip (-)
Druh vystúpenia: Vystúpenie s faktickou poznámkou

81. Protislovenské ekodiktátorské zastúpenie z ministerstva životného prostredia, ktoré tu dneska zastupujete vy ako podpredsedníčka vlády, pani Lívia Vašáková, ide dať 1,6 milióna hektárov poľnohospodárskej pôdy a lesnej pôdy do rúk babrákom, ktorých jedinou agendou je to, aby sa tu nič nerobilo, aby tu bol bezzásah, a ktorí jedine vedia sa priživovať na miliónových fondoch z Európskej komisie. Toto je normálne nonsens, že vy tu drzo prídete a takéto niečo tu predkladáte, ešte v skrátenom legislatívnom konaní. My sa tu vôbec dneska nebavíme o tom, či podporiť skrátené, alebo nepodporiť, pretože to si myslím, že tu je väčšine normálnych poslancov jasné, ja som hovoril, aj keby to nebolo v skrátenom legislatívnom konaní, ani, ani jeden bod tam neni taký, čo by sa dal podporiť. Jednoducho idete proti Slovákom, kydáte na Slovákov, na vlastný národ. Môžte sa hanbiť, vláda úradníkov!
94. schôdza NR SR - 2.deň - B. popoludní
Dátum: 2023-06-14
Poslanec: Kuffa, Filip (-)
Druh vystúpenia: Vystúpenie s faktickou poznámkou

160. Pán kolega Milan Kuriak, dotkol si sa predaja z dvoja. Viem o tej iniciatíve, že ste mali a že ste chceli riešiť, že ste chceli pomáhať farmárom. Sám som mal možnosť sa jedného tohto stretnutia s tebou zúčastniť. Lebo predaj z dvora, ja poviem, ten problém je v tom, že my máme aj dobre napísané zákony, ale čo je problém sú vykonávacie vyhlášky. Poviem ti to na jednom príklade. Prijali sme nie tak dávno v tomto volebnom období do zákona tzv. farmársky bitúnok. Všetci sme sa z toho tešili. Tí, čo robia poľnohospodárstvo, sa teda tešili, mal som také dobré spätné echo a každý čakal na tú vykonávaciu vyhlášku. No nedajbože sa jej dočkať, proste mesiac, dva, rok, ja už neviem potom koľko, rok a pól sa, myslím, že za ňou čakalo. Teraz prišla do platnosti. Len keby si si pozrel potom tie ustanovenia, no proste otváral by si oči, hej? Že čakáš, že sa to zjednoduší, európski úradníci ti to sťažia. A detto je to obraz pri tom predaji z dvora, hej? My tie zákony máme aj dobre napísané, ale jednoducho tie vykonávacie vyhlášky tí naši úradníci nie sú schopní vysvetliť v tom Bruseli a nie sú schopní to presadiť, aby v konečnom dôsledku tuná pre nás Slovákov sa žilo lepšie, to je ten nonsens z toho.
94. schôdza NR SR - 2.deň - B. popoludní
Dátum: 2023-06-14
Poslanec: Kuffa, Filip (-)
Druh vystúpenia: Vystúpenie s faktickou poznámkou

150. Pani kolegyňa Mierna, viete, kedy sa stanete odborníkom? Nie slovami, ale skutkami. Viete, to je to isté, ako keď vy by ste sa vyhlásili za najlepšiu, primátorka ste, myslím, bola, a že to poviete sami o sebe. To je detto obraz tejto vlády, hej, že ich niekto vyhlasuje alebo oni sami možno seba, že to je vláda odborníkov. No my chceme vidieť najprv skutky, nie slovami. Viete, poviete o sebe, že som najväčší odborník a čo? Toto ste vlastne prezentovali vo svojom príspevku. Tak len na margo toho reagujem, že to je taký istý obraz jak keby ste sama o sebe povedali, že ste, ja neviem, najlepšia odborníčka, najlepšia primátorka. No voľby potom dajú výsledok.
90. schôdza NR SR - 13.deň - B. popoludní
Dátum: 2023-05-23
Poslanec: Kuffa, Filip (-)
Druh vystúpenia: Vystúpenie s faktickou poznámkou

102. Pán kolega Kuriak, pri všetkej úcte, o Hegerovi mám maximálnu pochybnosť. Keď som ho v roku 2021 interpeloval v súvislosti s predchádzajúcim vedúcim Zastúpenia Európskej komisie a to bolo jeho Programové vyhlásenie vlády Hegerove, ktoré hovorí o tom, hovorilo, teda už v minulom čase, budeme pokračovať vo vytváraní podmienok na očistu spoločnosti od korupcie kriminálnych sietí, ktoré cudzopasia na verejnom majetku a podkopávajú dôveru občanov v spravodlivosť. Zaslal som mu interpeláciu so spomenutými otvorenými listami a bolo tam rozpísané celá tá chronológia, kedy pán Miko sa stal teda riaditeľom VVF-ky, že je vedený ako užívateľ koncových výhod, že je beneficient. Viete, čo urobil Heger? Viete, čo povedal na margo toho všetkého, že čo vyrieši? On povedal, že veď oni sa chystajú založiť úrad, a tak to budú riešiť. Čiže od Hegera čakať niečo, že on vyzve na ospravedlnenie, že tu bude riešiť korupciu s Budajom nie. Naopak. Prišli do týchto rezortov a korupčne sa správali, rozdávali svojim kamarátom.
90. schôdza NR SR - 13.deň - B. popoludní
Dátum: 2023-05-23
Poslanec: Kuffa, Filip (-)
Druh vystúpenia: Vystúpenie v rozprave

98. Ďakujem, pán predsedajúci, za slovo. V tomto volebnom období sme my boli svedkami akurát tej výmeny na čele Zastúpenia vedúceho Európskej komisie na Slovensku. Ja sa vrátim troška do tej nie tak dávnej histórie do roku 2020 a 2021, kedy túto pozíciu zastupoval pán Ladislav Miko. Kto to bol za človek a čo robil, ktorý reprezentoval Európsku komisiu tuná na Slovensku. V roku 2019 tento vedúci Zastúpenia Európskej komisie založil mimovládku VVF, VVF Slovakia. Dňa 19. júna 2021 bol na ministerstvo životného prostredia vtedajšiemu ministrovi Budajovi zaslaný otvorený list, ktorý upozorňoval na konflikt záujmov tohto vedúceho Zastúpenia Európskej komisie a boli tam uvedené tieto veci. Práve v tomto otvorenom liste žiadali o preverenie, či sa v prípade osoby vedúceho Zastúpenia Európskej komisie na Slovensku a zároveň zakladateľa VVF Slovensko docenta RNDr. Ladislava Mika, PhD. nejedná o konflikt záujmov, prípadne iné porušenie povinností verejného činiteľa. Jeho pôsobenie na tejto funkcii začalo 01.01.2018 a malo by skončiť 31.12.2021. Bereme to z tej minulosti, preto sa hovorí, že malo by skončiť. Ono naozaj 31.12. skončilo. Od 01.01.2021 má obsadiť funkciu teda ako vedúci VVF Slovakia. Diplomat Ladislav Miko ako vedúci Zastúpenia Európskej komisie na Slovensku má výnimočné postavenie, keďže úlohou zastúpenia je reprezentovať záujmy Európskej komisie na Slovensku. V Centrálnom registri zmlúv bola dňa 10. mája 2021, päť mesiacov potom, ani nie celých päť mesiacov po tom ako opustil túto funkciu, zverejnená dohoda, že tejto mimovládke Budaj dal 200 000 euro, od toho času rok na to trištvrte milióna? On ako konečný užívateľ výhod, vedúci Zastúpenia Európskej komisie 2019 zakladal mimovládku VVD. Takýchto predstaviteľov máme. Prišiel rok 2021 01.01.2021, persóny sa vymenili, každý, kto sleduje politiku, si, samozrejme, prirodzene niečo o tom človeku povie, tak ako keby bol zvolený nový prezident, keď bol zvolený nový zástupca Európskej komisie, tak sme si pozreli, kto to je. Prvé čo nám udrelo do očí, kandidoval za Progresívne Slovensko. Jasné, nám to udrelo do očí, tak sme čakali, že čo bude. Netrvalo to dlho, máme tuná máj 2023 a tento výrok, ktorý tu dneska riešime a ja môžem skonštatovať, že, bohužiaľ, zástupcovia Európskej komisie na Slovensku reprezentujú zle, veľmi zle túto inštitúciu. Predchádzajúci vedúci, proste všetko tu nasvedčuje tomu, že tu bolo korupčné správanie. Projekty, prosím pekne, čo tam boli nastavené za 16 mil. euro, Vlčan sa nechytá s tým jeho 1,4 mil., čo mu neboli vyplatené. Budaj mu ešte stihol vyplatiť jeden a pol milióna. To sú peniaze, ktoré vyplatené má. Dneska je tu druhý zástupca, ktorý tu takto dehonestuje Slovákov. Vážení, myslím si, že je na mieste sa zamyslieť, akí ľudia nás tu reprezentujú na Slovensku.
90. schôdza NR SR - 13.deň - B. popoludní
Dátum: 2023-05-23
Poslanec: Kuffa, Filip (-)
Druh vystúpenia: Vystúpenie s faktickou poznámkou

66. Pán poslanec Ledecký, na úvod ste spomenuli, že máme tu problém s rómskymi osadami a nemá sa tu kto zastať Rómov v osadách. Kto zvýšil Rómom v osadách tresty? Vy, vďaka vám sa zvýšili tresty pre Rómov v osadách, na tri roky ich chcete do basy posielať. Keď pôjdete medzi tých Rómov do osád, toto im povedzte. Postavte sa a vďaka mne, vďaka poslancovi Ledeckému sme vám zabezpečili, že na tri roky pôjdete sedieť. Toto je tá vaša agenda, takže čo to tu pletiete. Že sa nemal kto zastať Rómov. Na výbore som ja jediný s Petrom Pollákom sa ich zastal, nemal sa kto. Vaše poslankyne zo SaS-ky boli proti tomu. Prijali ste tu zákony, ktoré ich trestajú, ktoré ich na tri roky posielajú do basy, takže vážte slová, čo to tu prezentujete, pretože vaše hlasovania hovoria o niečom inom. A ešte raz to zopakujem pre Rómov všetkých, ktorí to sledujú, poslanec Ledecký a SaS-ka vám zabezpečila vyššie tresty, áno, Rómovia aj v osadách vďaka poslancovi Ledeckému a vďaka SaS-ke máte vyššie tresty, chcú vás posielať do basy aj na tri roky za úplné voloviny.
90. schôdza NR SR - 10.deň - B. popoludní
Dátum: 2023-05-17
Poslanec: Kuffa, Filip (-)
Druh vystúpenia: Vystúpenie v rozprave

34. Takže ideme podať pozmeňujúci návrh k tomuto zákonu. Jednak nám tam skončila účinnosť, takže potrebovali sme ju aktualizovať. Druhá, druhá tá zmena je možnosť odstúpiť od nájomnej zmluvy, ak nájomca nehospodári so starostlivosťou riadneho hospodára, ktorá je už upravená v nariadení vlády, čiže nie je to zas až také nóvum, pretože nariadenie vlády existuje, ale ideme to v podstate premietnuť aj do zákona. Takže pozmeňujúci a doplňujúci návrh poslanca Národnej rady Slovenskej republiky Filipa Kuffu. Návrh poslanca Národnej rady Slovenskej republiky Tomáša Tarabu na vydanie zákona, ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov sa mení a dopĺňa takto. 1. V úvodnej vete sa slová "dopĺňa sa § 1a, ktorý znie" nahrádzajú slovami "za § 1 sa vkladá § 1a, ktorý znie". 2. V čl. 1 § 1a odsek 1 znie: "(1) Ak je prenajímateľom poľnohospodárskeho pozemku Slovenský pozemkový fond (ďalej len "fond"), je oprávnený odstúpiť od nájomnej zmluvy aj pred uplynutím dohodnutého času, ak nájomca nevyužíva prenajaté pozemky alebo len niektorý z nich riadnym spôsobom na dohodnutý účel a so starostlivosťou riadneho hospodára. O zisteniach podľa prvej vety vyhotoví fond zápisnicu z vykonanej kontroly, ktorá je podkladom pre podstúpenie od nájomnej zmluvy." 3. V čl. 1 v § 1a odsek 2 znie: "(2) Dňom skončenia nájmu je nájomca povinný vypratať prenajaté pozemky a odovzdať ich fondu v stave zodpovedajúcom druhu pozemku, ak sa s fondom nedohodne inak. 4. V čl. 1 v § 1a sa vypúšťa odsek 3. 5. V § 10 ods. 7 sa slová "Slovenského pozemkového fondu (ďalej len "fond")" nahrádzajú slovami "fondu". 6. Čl. 2 znie: "Čl. II Tento zákon nadobúda účinnosť 1. júla 2023." Ďakujem, skončil som.
90. schôdza NR SR - 10.deň - B. popoludní
Dátum: 2023-05-17
Poslanec: Kuffa, Filip (-)
Druh vystúpenia: Vystúpenie v rozprave

32. Vážení kolegovia, Národná rada Slovenskej republiky uznesením č. 1675 zo 4. októbra 2022 pridelila návrh poslanca Národnej rady Slovenskej republiky Tomáša Tarabu na vydanie zákona, ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov, tlač 1151, na prerokovanie týmto výborom: ústavnoprávnemu výboru a výboru pre pôdohospodárstvo a životné prostredie. Za gestorský výbor určila výbor pre pôdohospodárstvo a životné prostredie. Výbory prerokovali predmetný poslanecký návrh zákona v lehote určenej uznesením Národnej rady. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory Národnej rady, ktorým bol poslanecký návrh zákona pridelený, zaujali k nemu nasledovné stanoviská: Výbor pre pôdohospodárstvo a životné prostredie a tiež ústavnoprávny výbor neprijali platné uznesenie, keďže návrh uznesenia nezískal súhlas nadpolovičnej väčšiny prítomných poslancov podľa čl. 84 ods. 2 Ústavy Slovenskej republiky a § 52 ods. 4 zákona Národnej rady č. 350/1996 Z. z. o rokovacom poriadku Národnej rady. Návrh spoločnej správy vrátane stanoviska gestorského výboru prerokoval Výbor Národnej rady Slovenskej republiky pre pôdohospodárstvo a životné prostredie na svojej 98. schôdzi 18. októbra 2022. Návrh spoločnej správy Výboru Národnej rady Slovenskej republiky pre pôdohospodárstvo a životné prostredie nebol schválený, keďže návrh uznesenia nezískal súhlas nadpolovičnej väčšiny prítomných poslancov podľa čl. 84 ods. 2 Ústavy Slovenskej republiky a § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Predseda Výboru Národnej rady pre pôdohospodárstvo a životné prostredie ma zároveň určil za spravodajcu ku predmetnému návrhu zákona, ktorý predkladá predmetnú informáciu a na schôdzi Národnej rady bude informovať o výsledku rokovania výboru a bude navrhovať ďalší postup. Pán predsedajúci, otvorte, prosím, rozpravu, do ktorej sa zároveň aj hlásim.
90. schôdza NR SR - 10.deň - B. popoludní
Dátum: 2023-05-17
Poslanec: Kuffa, Filip (-)
Druh vystúpenia: Vystúpenie s faktickou poznámkou

28. Len dovolím si znova podotknúť to, že týmito pozmeňujúcimi návrhmi máme v podstate, máme za cieľ to, aby sa tu na Slovensku nezničil chov vyše 70-ročný muránskeho norika, ktorý je našim plemenom, má tu svoju tradíciu, opomenul som ešte v rozprave spomenúť aj to, že na Slovensku bol ešte jeden štátny podnik, ktorý dnes už neexistuje Lesopoľnohospodársky majetok Ulič ten zas choval dojnice slovenské, straku... slovenskú strakatú a aj v tomto národnom parku je chov tohto nášho národného plemena ohrozený, a preto práve tieto pozmeňujúce návrhy sme podali, pretože ministerstvo životného prostredia vedelo o tom, že spravilo chybu, nechcelo si ju uznať, tak sme prišli s touto poslaneckou iniciatívou, aby sa napravil tento stav a hlavne, aby ostal zachovaný chov koní na Muránskej planine a slovenských strakatých v Poloninách.
94. schôdza NR SR - 4.deň - A. dopoludnia
Dátum: 2023-06-16
Poslanec: Kuffa, Štefan (-)
Druh vystúpenia: Vystúpenie s faktickou poznámkou

16. Pán Karahuta, správne si to podotkol, hej, ten náš postoj, alebo ja by som povedal to takto, trošku to zmením. Ten postoj Bratislavy vo vzťahu ako k vidieku. Slovensko je agrárnou krajinou. Ty vieš veľmi dobre, že viac než 50 % obyvateľstva žije na vidieku. To Slovensko, to nie je len Bratislava. Na tom vidieku, slovenskom, sa veľmi ťažko žije. A v poslednom období zažívame také skutočnosti, že tie bratislavské lobistické skupiny siahajúce až po ministerstvá vykrádajú vidiek, oberajú ľudí o pôdu, o les, to je úplne čosi strašné. My keď sme boli na východe Slovenska, tí chlapi, ktorí tam pracujú v lesoch, štyri hodiny nám v kuse nadávali. Štyri hodiny v kuse nám nadávali. Tak ako kolega to predo mnou ako spomenul. Celé ministerstvo životného prostredia bude sa potrebné detailne na to pozrieť a na tie rozkrádačky, ktoré sa tuná ako robili. V priamom prenose. Tuná minister takto včera, keď sme tu mali zákon o ochrane prírody, ani nepríde, ani sa neunúva. Čo nás dneska zdržiava tuná? Celý parlament je tuná zablokovaný a my týchto úradníkov tuná, máme tuná na nich reagovať a strácať tuná čas, prosím vás pekne. A čo sa týka odpadového hospodárstva, zopakujem to len, to je moja, môj postoj ako k tomu, najekologickejšie je neprodukovať žiaden odpad. Nie 90 tašiek alebo ľahkých tašiek pre obchod a podobne, žiadne tašky. Ty si dones tašku z domu. A najlepšie je, aj výrobcovia aby sa nad tým zamysleli, môžu byť papierové tašky, plátené tašky, také, ktoré sa rozpadnú. My nie sme zvyknutí sa zodpovedne správať, ľudia. Zoberie obal z plechovky, ten hliníkový, a hodí to na ulicu. Nieže, a plná príroda je toho, tak je zaťažené životné prostredie, nezodpovednosťou... (Prerušenie vystúpenia časomerom.)
94. schôdza NR SR - 3.deň - B. popoludní
Dátum: 2023-06-15
Poslanec: Kuffa, Štefan (-)
Druh vystúpenia: Vystúpenie s faktickou poznámkou

157. Presne jak si to Filip ako spomínal, tá zonácia národných parkov alebo území európskeho významu musí byť iba, môže byť teda iba so súhlasom vlastníka. Bez súhlasu vlastníka nie je to možné. Takto rafinovane úradníci nastavili tuná veci, ako oberať ľudí o pôdu, les na vidieku, že stačí prerokovať a oni vyhlásia tie zóny. Však my máme jedno veľké vtáčie územie na Slovensku. Dvanásť vtáčích území, prosím vás pekne, kde majú tí ľudia žiť, kde majú hospodáriť? To je tak bolestivá vec, ktorá sa dotýka vidieku, tak ako si to spomenul v rozprave. My na východe Slovenska máme dediny, kde nemáme deti, nie sú deti, ale tam už nie sú ani starí ľudia. Úplne ten vidiek zostane prázdny. A tých pár ľudí, ktorých tam zostalo, čo chcú ešte hospodáriť, aby mohli hospodáriť na svojej pôde, vo svojom lese, ešte aj o to ich oberáme. Ja by som tuná tak pani ministerku poslal do Uliča, odporúčam, aby išla, alebo do Stakčína, alebo keď má odvahu tam si pozreť ako Poloniny, nech sa stretne tam s tými ľuďmi. Ja som zvedavý, že či by vôbec tam zniesla tú kritiku a ten hurhaj, ktorý by sa tam strhol. Vy si neviete predstaviť, ako títo ľudia sa cítia byť urazení a dotknutí a okrádaní. Minister vnútra pán Šimko namiesto toho, aby tuná počúval a možno aj konal, tie zlodejiny z eurofondov, tak on tuná bude vyrušovať, obráti sa chrbtom tuná k tomu namiesto toho, aby tuná počúval a konal. Nech tu nepredkladá nezmyselné zákony v skrátenom legislatívnom konaní, ale nech tuná koná tuná v týchto veciach. Tak ako si to povedal, to bol konkrétny prípad o tej mazanke, keď rozprával pán Koco, ktorý povedal, že jeho svokra tú mazanku, to je hlina, ktorou sa potiera ako drevenica, jeho svokra to zrobila úplne bezplatne. Tak tu sa vytuneluje 660-tisíc, pani ministerka tuná bude skučať, lebo my nedostaneme tuná z eurofondov peniaze, ale dakto to bude musieť raz vrátiť. To je hnusná krádež!
94. schôdza NR SR - 3.deň - B. popoludní
Dátum: 2023-06-15
Poslanec: Kuffa, Štefan (-)
Druh vystúpenia: Vystúpenie s faktickou poznámkou

119. Žiaľ, potravinová sebestačnosť je na úrovni 36-37 % na Slovensku, čo je úplne totálna katastrofa, a my tuná vyhlasujeme ďalšie územia európskeho významu, zonáciu národných parkov, čo je úplne katastrofálne. Miro, ale táto vážená pani z ministerstva tuná ani nevie, že ľudia na Slovensku, viac než 50 % žijú na vidieku z lesa a z pôdy. My ešte sa rafinovaným spôsobom chystáme okradnúť o zbytky živobytia slovenského vidieku, a to rafinovaným spôsobom tak, že budeme ich okrádať o tieto majetky cez Európsku komisiu, aby už nemohli byť ministri a vláda pod priamou paľbou, tak takýto návrh zákona drzo tu príde predložiť ministerstvo životného prostredia. Predstaviteľka vlády, ktorá je odvolaná, pred niekoľkými hodinami bola odvolaná, a oni majú tú drzosť v skrátenom legislatívnom konaní, ako keby tu mimoriadne škody hrozili a nebezpečenstvo Slovenskej republike, v skrátenom legislatívnom konaní idú predkladať takéto pseudozákony. Keby tak boli predložili návrh zákona, kde, ale to by museli najprv vedieť na tom ministerstve životného prostredia, ale keď to nevedia, tak ja to pripomeniem, tuná my máme pandémiu, ložiská lykožrúta, tuná máme ohrozené smrečiny na Slovensku, vyzerá to tak, že vďaka ochranárom a tým ekoteroristickým prístupom my zničíme všetky smrečiny na Slovensku. Namiesto toho tuná budeme také pseudozákony predkladať. A územia európskeho významu na Slovensku máme, hej, ono to tak vyzerá, tak jak to bolo tuná v rámci tých rozpráv ako spomenuté, keď ideme vyhlasovať lokality, ako sú vleky, cesty alebo obce, intravilánu, kde územným plánom je plánovaná výstavba a zástavba, kde budú stáť domy, a to sú... (Prerušenie vystúpenia časomerom.)
94. schôdza NR SR - 3.deň - B. popoludní
Dátum: 2023-06-15
Poslanec: Kuffa, Štefan (-)
Druh vystúpenia: Vystúpenie s faktickou poznámkou

99. Kolega Filip Kuffa, tak ako si to povedal v rámci tej rozpravy, bezzásah, ničnerobenie nemôže fungovať v našom hospodárstve normálne. Predsa za ničnerobenie že by my sme ešte platili, to, to je čosi neprijateľné. A nielen neprijateľné, ale je to aj nedôstojné tých ľudí. Ja by som odporúčal, Filip, aj pani ministerke, ja neviem ani, ako sa volá, lebo to je úradníčka, pre mňa je to cudzia žena, nech, keď sa postaví v rozprave, nech sa aspoň predstaví, že kto je a čo je, lebo ja ju nepoznám, ale od odbornosti má na míle vzdialené, lebo tuná nám predkladá naozaj tie rozprávky starej matere a my takto tuná máme ako počúvať. Ale to nie je toto vláda alebo tu, jak to zaznelo, vraj táto teroristická vláda. To je odvolaná vláda. Nech sa u pani Čaputovej uvláda pán Ódor... uchádza pán Ódor o zostavenie novej vlády. Prosím vás pekne, tu vy si úplne robíte posmech z Národnej rady a z parlamentu rovnako aj vrátane pani prezidentky. Toto tu nemalo obdobu. Nijaká Ústava Slovenskej republiky pre nikoho neexistuje. A tu to vidíme v priamom prenose. Vy takto drzo prídete predkladať tieto návrhy zákonov. Ale čo sa týka národných parkov, ja žijem v podstate medzi dvoma národnými parkami, to je Tatranský národný park a Pieninský národný park. Ja vám z celého srdca, Bratislavčania, želám ten Národný park Podunajsko, aby ste nemohli ísť ani na vychádzku, na rybačku a všetko toto skončí. My budeme mať celé Slovensko len jeden národný park a z Anglicka tu budú chodiť nás fotiť do zoologickej záhrady, jak sa my pohybujeme tuná v tej zoologickej záhrade v mrežách zavretí medzi týmito medveďmi, ktoré tuná máme. To je úplne strašné! Toto, čo za tie tri a pol roka tá predchádzajúca vláda urobila a, samozrejme, vy ruka v ruke v týchto veciach pokračujete tuná. To, že polovica vlády by nerozoznala hlucháňa a tetrova, ja si dovolím povedať celá vláda.